次韵張宰牡丹
作者：敖陶孫
朝代：宋

paragraphs: 羯鼓勿罷弄，吾琴無成虧。
潘桃既無頼，陶柳自不持。
造物有鑪錘，攬之杜拾遺。
卷簾出傾城，一笑不用帷。
輸心巧當面，珍重來如期。
人爲曲江秀，花自潜溪移。
美人欲晞紅，鏡中靦東施。
如聞姚魏風，紅紫合折枝。
常恐砑光帽，半倒金屈巵。
作詩苦留春，出吻竟不奇。
但當闃幽閒，屬賦歌載馳。
慇懃禪靈錦，丈尺餘丘遲。
公杯當再行，雉邊多小兒。